Oznámenie Komisie Rade v súlade s článkom 19 ods. 1 smernice Rady č. 2003/96/ES (súkromné športové lietanie) /* KOM/2006/0742 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 30.11.2006 KOM(2006) 742 v konečnom znení OZNÁMENIE KOMISIE RADE v súlade s článkom 19 ods. 1 smernice Rady č. 2003/96/ES (súkromné športové lietanie) 1. ÚVOD V súlade s článkom 19 ods. 1 smernice Rady č. 2003/96 ES[1] o reštrukturalizácii právneho rámca Spoločenstva pre zdaňovanie energetických výrobkov a elektriny (ďalej len „smernica o dani z energie“ alebo „smernica“) okrem ustanovení uvedených v smernici, najmä v jej článkoch 5, 15 a 17, Rada po jednomyseľnom schválení návrhu Komisie môže povoliť ktorémukoľvek členskému štátu, aby na základe osobitných politických dôvodov zaviedol ďalšie oslobodenia od dane alebo daňové úľavy. Komisia preskúma žiadosti. Následne buď predloží Rade návrh, alebo informuje Radu o dôvodoch, prečo nenavrhla povoliť takéto opatrenie. V širšom rámci preskúmavania odchýlok, ktoré v smernici o dani z energie vypršia do konca roku 2006, Francúzsko, Portugalsko, Spojené kráľovstvo, Malta a Švédsko predložili žiadosť o schválenie odchýlok od ustanovení smernice o dani z energie od roku 2007 na palivo používané na súkromné športové lietanie, t. j. na leteckú navigáciu, na ktorú sa nevzťahuje povinné oslobodenie od dane ustanovené v článku 14 ods. 1 písm. b) smernice o dani z energie. Tieto listy zaevidovalo Generálne riaditeľstvo pre dane a colnú úniu[2]. Účelom tohto oznámenia je informovať Radu o dôvodoch, pre ktoré Komisia nenavrhla udeliť takéto povolenie. 2. ZHRNUTIE žIADOSTI 2.1. Žiadosť Francúzska Francúzsko by chcelo uplatňovať úplné oslobodenie od dane na palivo používané na súkromné športové lietanie. Účelom tohto opatrenia je kompenzovať nepriaznivé dôsledky, ktoré pre tento sektor vyplývajú zo zvýšenia cien, a na druhej strane zachovať vnútroštátnu stratégiu zameranú na organizovanie územia s cieľom zabrániť koncentrácií spoločností okolo parížskeho regiónu. V žiadosti sa uvádza dátum ukončenia uplatňovania odchýlky k 31. decembru 2012. 2.2. Žiadosť Portugalska Portugalsko by chcelo uplatňovať úplné oslobodenie od dane na palivo používané na súkromné športové lietanie. Účelom tohto opatrenia je vyhnúť sa administratívnemu bremenu vyplývajúcemu z potreby realizovať zložitý systém kontrol súvisiaci s prechodom na štandardný daňový režim. V žiadosti sa uvádza dátum ukončenia uplatňovania odchýlky k 31. decembru 2012. 2.3. Žiadosť Spojeného kráľovstva Spojené kráľovstvo by chcelo uplatňovať oslobodenie od spotrebných daní na palivo používané na účely súkromného športového lietania. Súkromné využívanie paliva pre prúdové motory by bolo plne oslobodené od daní a letecký benzín by sa zdaňoval pri zníženej sadzbe rovnajúcej sa polovici sadzby dane na benzín s prísadou olova. Spojené kráľovstvo uviedlo, že prechod na štandardný daňový režim prináša minimálne výhody v porovnaní s nákladmi a inými dôsledkami súvisiacimi s vypršaním platnosti odchýlky. Preto hlavným cieľom tohto opatrenia je vyhnúť sa nákladom spojeným s prechodom. Spojené kráľovstvo zdôrazňuje najmä náklady spojené s dosiahnutím súladu s dodávateľmi leteckých palív a s výrobným odvetvím, ako aj administratívne náklady a ťažkosti s presadzovaním nových pravidiel pre administratívu spojené s vypršaním platnosti odchýlky. Spojené kráľovstvo ďalej vysvetľuje nepriaznivé vplyvy jednak na sektor súkromného športového lietania a jednak na mnohé malé podniky spojené s týmto sektorom. Okrem toho by to zvýšilo náklady na výcvik, čo by posilnilo snahu pilotov absolvovať výcvik v Spojených štátoch. Okrem toho, zrušením odchýlky by sa nastolili otázky bezpečnosti, keby používatelia podľahli pokušeniu používať radšej bezolovnatý benzín namiesto leteckého benzínu. Na druhej strane Spojené kráľovstvo upozorňuje na nepatrné zvýšenie príjmov a malý prínos, pokiaľ ide o zníženie emisií uhlíka, v súvislosti so zavedením všeobecného daňového režimu. V žiadosti sa uvádza dátum ukončenia uplatňovania odchýlky k 31. decembru 2012. 2.4. Žiadosť Malty Malta by chcela uplatňovať oslobodenie od dane na palivo pre prúdové motory a letecký benzín používané na súkromné športové lietanie na odletových trasách. Účelom tohto opatrenia je podporiť rozvoj sektoru a súvisiacich služieb, ktoré sú dôležité pre oblasť cestovného ruchu. Podľa Malty porovnateľnú výhodu sektoru v tejto oblasti narušila silná konkurencia zo strany prevádzkovateľov pôsobiacich v mimoeurópskych krajinách, ktoré nepodliehajú právnym predpisom Spoločenstva o spotrebných daniach. Okrem toho, Malta usudzuje, že toto opatrenie by nespôsobilo ujmu správnemu fungovaniu vnútorného trhu, ani by nemalo za následok deformovanie hospodárskej súťaže v dôsledku jej zemepisnej polohy a prísnych kontrol uplatňovaných s cieľom zabezpečiť správne uplatňovanie opatrenia. V žiadosti sa uvádza dátum ukončenia uplatňovania odchýlky k 31. decembru 2012. 2.5. Žiadosť Švédska Švédsko by chcelo uplatňovať oslobodenie od dane na palivo pre prúdové motory a letecký benzín používané na súkromné športové lietanie Švédsko sa odvoláva na svoje rozsiahle územie a veľké riedko osídlené oblasti najmä na severe a usudzuje, že dobre fungujúce dopravné prostriedky a infraštruktúra sú veľmi dôležité pre zachovanie príležitostí pre všetky regióny vo Švédsku rozvíjať sa a podieľať sa na hospodárskom raste. Veľké vzdialenosti k nevyhnutným verejnoprospešným službám sú časté, najmä vo vnútorných oblastiach severného Švédska. Okrem toho, Švédsko zastáva názor, že oslobodenie od dane na letecké palivá používané na súkromné lietanie povedie k častejšej leteckej navigácii, čo má kladný vplyv na poznanie leteckej navigácie a na ochotu plniť poslanie občianskeho dozoru. Okrem toho, podľa názoru Švédska, by výkon zdaňovania paliva používaného na súkromné športové lietanie znamenal pre daňové orgány značné administratívne zaťaženie. Podľa názoru Švédska výkon zdaňovania komplikuje aj skutočnosť, že účel používania toho istého lietadla sa môže niekoľkokrát za deň zmeniť zo súkromného na komerčný. V žiadosti sa uvádza dátum ukončenia uplatňovania odchýlky k 31. decembru 2012. 3. SÚVISLOSTI V čLÁNKU 14 ODS. 1 PÍSM. B) SMERNICE O DANI Z ENERGIE SA UVÁDZA, žE čLENSKÉ šTÁTY OSLOBODZUJÚ OD ZDAňOVANIA ENERGETICKÉ VÝROBKY dodávané na používanie ako palivo na účely letectva, okrem súkromného lietania. Toto ustanovenie nadobudlo pôvodne účinnosť v roku 1993 na základe smernice o minerálnych olejoch[3]. Súkromné športové lietanie[4] teda nebolo predmetom povinného oslobodenia od dane ustanoveného pre komerčné letectvo (najmä v dôsledku existujúcich medzinárodných právnych záväzkov), ani fakticky neprofitovalo zo žiadnych doplňujúcich daňových výhod podľa smerníc. V dôsledku toho súkromné športové lietanie podlieha štandardnému zdaňovaniu podľa vnútroštátnych sadzieb v súlade so smernicou, pokiaľ nie je k dispozícii osobitná odchýlka podľa článkov 18, 18a alebo 19 smernice. S cieľom dosiahnuť väčší súlad dopravnej, environmentálnej a fiškálnej politiky Spoločenstva Komisia už v roku 1996[5] prvý raz navrhla zrušiť uvedené odchýlky, ktoré sú teraz obsiahnuté v článkoch 18 a 18a s prílohami II a III k smernici. Následne v roku 2000 Komisia iniciovala postupné rušenie týchto odchýlok, keď konštatovala, že ich platnosť by sa mala skončiť s plánovaným nadobudnutím platnosti smernice o dani z energie, alebo každopádne najneskôr k 31. decembru 2002[6]. Platnosť odchýlok bola napokon predĺžená do 31. decembra 2006 a neskôr boli tieto odchýlky začlenené do smernice o dani z energie (článok 18 a príloha II) s cieľom umožniť ich plynulé postupné rušenie. Ten istý dátum ukončenia určila Komisia pre Maltu v súvislosti s jej pristúpením k Spoločenstvu (článok 18a a príloha III). Vo svojom oznámení z júna 2006 Preskúmanie odchýlok v prílohách II a III smernice Rady č. 2003/96/ES, ktoré stratia účinnosť koncom roku 2006 (ďalej len „oznámenie z roku 2006“)[7], Komisia konštatovala, že priaznivý režim zdaňovania paliva používaného na uvedené činnosti v porovnaní s palivom používaným na porovnateľné (dopravné alebo voľnočasové) činnosti by sa nemal obnoviť. Komisia súčasne vyzvala členské štáty, aby v prípade, ak usúdia, že pre osobitné politické dôvody je ďalšia odchýlka predsa len nevyhnutná, predložili v súlade s článkom 19 smernice žiadosť riadne odôvodňujúcu potreby politiky. 4. HODNOTENIE KOMISIE KOMISIA USUDZUJE, žE FRANCÚZSKO, PORTUGALSKO, SPOJENÉ KRÁľOVSTVO, MALTA A ŠVÉDSKO DO ZNAčNEJ MIERY IBA ZNOVU ZDÔRAZNILI ARGUMENTY Už PRESKÚMANÉ V OZNÁMENÍ Z ROKU 2006 (NAJMÄ vzhľadom na vysoké náklady na zhodu a administratívne náklady a riziko podvodu súvisiaceho s ukončením platnosti odchýlky)[8]. Podľa názoru Komisie ani tieto, ani podrobnejšie a/alebo doplňujúce argumenty predložené v tejto etape nie sú závažné. Komisia by chcela spočiatku pripomenúť, že Rada, konajúc jednomyseľne podľa postupu uvedeného v článku 93 Zmluvy o ES, už mala príležitosť stanoviť rovnováhu medzi politickými dôvodmi, ktoré by sa mohli použiť v prospech odchýlky v oblasti, ktorej sa to týka, na jednej strane, a politickými dôvodmi, ktoré hovoria v prospech štandardného zdaňovania, na strane druhej. Posledne zmienené záujmy sú v zásade tie isté ako uvedené v tretej zarážke článku 19 ods. 1 smernice a zahŕňajú správne fungovanie vnútorného trhu, potrebu zabezpečiť korektnú hospodársku súťaž a politiky Spoločenstva v zdravotníctve, ochrane životného prostredia, energetike a doprave. V oznámení z roku 2006 sa uvádza, že Rada sa vedome rozhodla, v rámci všeobecného režimu, vystaviť súkromné športové lietanie štandardnému zdaňovaniu. Bolo vylúčené z povinného oslobodenia od dane podľa článku 14 ods. 1 písm. c) smernice o dani z energie a nebolo zahrnuté do zoznamu doplňujúcich oslobodení od dane alebo daňových úľav uvedených v článku 15 smernice. Z odôvodnenia 23 smernice vyplýva, že letecká navigácia iná ako súkromné športové lietanie bola oslobodená od dane len z osobitných dôvodov, ktoré sa podľa toho istého bodu nevzťahujú na samotné súkromné športové lietanie. Rada súčasne naznačila, že odchýlky v prospech posledne uvedenej činnosti by mali mať len dočasný charakter (odôvodnenie 30 a články 18 a 18a s prílohami II a III k smernici). Na tomto základe by sa povolenie podľa článku 19 nemalo udeliť z dôvodov, ktoré sú spojené len s prechodom od odchýlky k štandardnému zdaňovaniu. To sa zrejme vzťahuje na administratívne záťaže a zhodu a/alebo ťažkosti s presadzovaním, vrátane otázok bezpečnosti[9] vyplývajúcich zo samotnej zmeny. Vzťahuje sa to však aj na všeobecné obchodné dôsledky (pre sektor, pre súvisiace podniky, odvetvie cestovného ruchu alebo leteckého výcviku). ktoré môžu vyplynúť zo štandardného zdaňovania danej činnosti, a to aj z dlhodobejšieho hľadiska. Takéto všeobecné dôsledky podľa definície nezodpovedajú pojmu osobitných politických dôvodov v zmysle článku 19 smernice o dani z energie. Záujmy a politiky uvedené v tretej zarážke článku 19. ods. 1 rovnako bránia udeľovaniu povolenia s odkazom na uvedené dôvody. Z hľadiska vnútorného trhu a korektnej hospodárskej súťaže je potrebné poukázať na to, že v dôsledku samotnej povahy letectva dokončenie vnútorného trhu vyžadovalo, aby sa pre Spoločenstvo sa ustanovili od roku 1993 spoločné pravidlá pre zdaňovanie leteckého paliva. Také pravidlá boli stanovené ako najvšeobecnejší spoločný menovateľ praktík, ktoré v tom čase existovali v členských štátoch Európskej únie, a zahŕňali spoločný prístup k súkromnému športovému lietaniu. Všeobecnejšie, záujmy vnútorného trhu a korektnej hospodárskej súťaže si vyžadujú, aby zdaňovanie bolo čo možno najneutrálnejšie, aby sa v rámci Spoločenstva bez fiškálnych hraníc zabránilo daňovo ovplyvnenému správaniu sa. Odchýlka udelená viacerým členským štátom nemá vplyv na túto argumentáciu. Má sa posudzovať ako zameraná na prekonanie začiatočných ťažkostí, pri uplatňovaní nových právnych predpisov. S prihliadnutím na skutočnosť, že palivo používané v súkromnom športovom lietaní bolo v Spoločenstve od roku 1993 zdaniteľné a že v článkoch 18 a 18a smernice o dani z energie sa vytýčil pre príslušnú odchýlku v rámci tejto smernice jasný časový limit, dôvody prechodného charakteru dnes neopodstatňujú povolenie podľa článku 19 smernice. Pokiaľ by akákoľvek očakávaná strata obchodnej činnosti (ako tvrdia niektoré členské štáty, ktorých sa odchýlka týka) odzrkadľovala zodpovedajúce prínosy členských štátov uplatňujúcich štandardné zdaňovanie, tým by sa potvrdilo, že dôvody korektnej hospodárskej súťaže hovoria proti udeleniu povolenia podľa článku 19 smernice, ktorým by sa zachovalo deformovanie hospodárskej súťaže. Požadované povolenie by bolo v protiklade s politikami Spoločenstva v oblasti životného prostredia, energetiky a dopravy predovšetkým z toho dôvodu, že presne neodzrkadľuje záporné externé náklady takejto činnosti. Okrem toho je náležité zohľadniť určité špecifickejšie argumenty, ktoré vzniesli niektoré požadujúce členské štáty. Po prvé, Komisia nemôže akceptovať argument, ktorý predložila Malta. Je pravda, že zosúladené zdaňovanie môže mať v niektorých prípadoch vplyv na hospodársku súťaž s tretími krajinami. Tieto vplyvy však Rada už zohľadnila v článku 14 smernice o dani z energie. V tejto súvislosti Rada zistila, že tieto aspekty zatiaľ odôvodňujú oslobodenie od dane v prípade komerčnej navigácie, nie však v konkrétnej oblasti, ktorej sa týka toto oznámenie, menovite v oblasti súkromného športového lietania (porovnaj odôvodnenie 23 smernice o dani z energie). Po druhé, pokiaľ ide o švédsky argument týkajúci sa osobitného charakteru územia tejto krajiny a potreby dobre fungujúcich dopravných prostriedkov a infraštruktúry, Komisia nepovažuje oslobodenie od dane pre palivo používané v leteckej navigácii za správnu politickú reakciu na tento argument. Všeobecnejšie, aj s odkazom na súvisiace argumenty, ktoré predložilo Švédsko (napr. ochotu plniť poslanie občianskeho dozoru) a na argumenty Francúzska ohľadne regionálneho rozvoja, Komisia by chcela zdôrazniť, že sa týkajú otázok národných politík predovšetkým regionálneho charakteru a že tieto by mohli z pohľadu členských štátov odôvodniť zodpovedajúcu verejnú podporu. Existujú, však prostriedky na podporenie takýchto cieľov, ktoré sú oveľa lepšie prispôsobené tak povahou, ako aj rozsahom pôsobnosti, bez toho aby boli uvedené záujmy Spoločenstva ovplyvnené anomálnym oslobodením od zosúladených daní. V dôsledku toho zmienené všeobecné otázky, ktoré nastolilo Francúzsko a Švédsko, nemôžu opodstatniť povolenia, ktoré požadujú. Napokon, Komisia nemôže akceptovať argument proporcionálnosti, ktorý vznieslo Spojené kráľovstvo. Pri tomto argumente sa považuje dočasná odchýlka udelená na základe článku 18 za východiskový bod, čo je v priamom rozpore so skutočnosťou, že zákonodarný orgán Spoločenstva konajúci v súlade s článkom 93 Zmluvy o ES, určil ako východiskový bod štandardné zdaňovanie. Toto stavia do správnej perspektívy aj súvisiaci argument, ktorý predložilo Spojené kráľovstvo, najmä skutočnosť, že environmentálne prínosy prechodu na štandardné zdaňovanie by boli obmedzené. Samotná skutočnosť, že celková spotreba prostredníctvom súkromného športového lietania neprekračuje určité limity, jednoducho znamená, že oslobodenie od dane má obmedzený dosah. Neznamená to, že proporcionálnosť by sa vyžadoval nerovný prístup k porovnateľným dopravným alebo voľnočasovým činnostiam. Okrem toho, skutočnosť, že realizácia môže vyžadovať určité dodatočné úsilie, takisto nemôže byť rozhodujúca. Je v povahe daňovej správy, že realizačné náklady môžu byť v rôznych oblastiach rozdielne, a to skutočne implikuje osobitné politické dôvody, ktoré by sa mali zohľadňovať v kontexte článku 19 smernice. 5. ZÁVER Celkove Komisia usudzuje, že požadujúce členské štáty nepredložili žiadne osobitné politické dôvody, ktoré by opodstatnili potrebu ďalšej odchýlky od právnych predpisov, ktoré už boli v Európskej únii pri dvoch príležitostiach jednomyseľne uzákonené, a ktoré by opodstatnili existenciu fiškálneho opatrenia jednoznačne protirečiaceho niektorým politikám Spoločenstva. Príslušné členské štáty mali dosť času na to, aby sa prispôsobili novej situácii a zohľadnili skutočnosť, že v Spoločenstve sa o tejto a podobných odchýlkach diskutuje najmenej od roku 1996 a že Komisia opakovane trvala na nevyhnutnosti ich postupného rušenia. Rovnako sa to vzťahuje na Maltu, v prípade ktorej bola lehota pre odchýlku podľa článku 18a smernice o dani z energie pevne stanovená tak, aby sa zhodovala s lehotou stanovenou pre podobné odchýlky dostupné v tom čase pre niektoré z pätnástich existujúcich členských štátov. Keby malo vypršanie platnosti odchýlky spôsobovať ťažkosti za veľmi špecifických alebo osobitných okolností a za predpokladu, že členské štáty dodržiavajú právo Spoločenstva vo všetkých ohľadoch[10], môžu požadujúce členské štáty prijať opatrenia zamerané na zmiernenie alebo zmenšenie problémov prechodu na režim štandardného zdaňovania. Komisia preto dospela k záveru, že podmienky uvedené v článku 19 nie sú splnené. V dôsledku toho Komisia nenavrhuje udeliť požadované povolenia . [1] Smernica Rady č. 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51); smernica naposledy zmenená a doplnená smernicou č. 2004/74/ES a smernicou č. 2004/75/ES (Ú. v. EÚ L 157, 30.4.2004, s. 87 a s. 100). [2] Listy zaevidované 16. októbra 2006 (Francúzsko, Portugalsko, Spojené kráľovstvo a Malta) a 31. októbra 2006 (Švédsko). [3] Smernica Rady č. 92/81/EHS z 19. októbra 1992 o harmonizácii štruktúr spotrebných daní z minerálnych olejov (Ú. v. ES L 316, 31.10.1992); smernica zrušená od 31. decembra 2003 spolu so smernicou Rady č. 92/82/EHS z 19. októbra 1992 o aproximácii sadzieb spotrebných daní z minerálnych olejov smernicou Rady č. 2003/96/ES. [4] Súkromné športové lietanie je definované ako „používanie vzdušného dopravného prostriedku jeho vlastníkom alebo fyzickou alebo právnickou osobou, ktorá ho používa na základe prenájmu alebo prostredníctvom akéhokoľvek iného spôsobu na iné ako komerčné účely a najmä na iné účely, ako je preprava cestujúcich a tovarov alebo dodávka služieb za odplatu alebo na účely verejných orgánov“ [5] KOM (1996) 549 zo 14. novembra 1996. [6] KOM (2000) 678 z 15. novembra 2000. [7] KOM(2006) 342 z 30. júna 2006 Preskúmanie odchýlok v prílohách II a III smernice Rady č. 2003/96/ES, ktoré stratia účinnosť koncom roku 2006 . [8] Porovnaj oznámenie z roku 2006, bod 2.2.1. [9] Pokiaľ ide o otázky životného prostredia a bezpečnosti, sú predmetom príslušných právnych predpisov. Nesúvisia s pravidlami smernice o dani z energie. [10] Vrátane najmä pravidiel o štátnej pomoci Zmluvy o ES.